**Úspešná akcia záhradkárov a futbalistov „Starí páni“ s pozitívnou odozvou.**

V sobotu dňa 25.novembra 2017 sa v kultúrnom dome v Bielom Kostole konala akcia pod názvom Degustácia mladých vín spojená s ochutnávkou zabíjačkových špecialít. Išlo o prvý ročník akcie, na ktorej sa podieľali nadšenci dobrého vína a jedla. Tejto akcii predchádzala piatková výroba úžasných špecialít pod vedením zástupcu futbalistov – Starých pánov - Jožka Nováka, ktorému pomáhala partia šikovných športovcov a vinárov na čele so Stankom Bukvajom a Drahošom Dobrovodským. O kvalitu tohtoročného vína sa postarali viacerí vinári s regiónu. Prítomní návštevníci skonštatovali, že tohtoročné víno i napriek nepriazni počasia bude veľmi dobré a zabíjačkové špeciality by si právom zaslúžili ocenenie. Opäť sa ukázalo, že keď sa niečo robí s láskou a ľudskosťou, je to hneď poznať. Veríme, že prvý ročník odštartoval tradíciu, ktorá sa zakorení v našej obci a stretne sa aspoň takou veľkou priazňou ako bola tento rok.